Zrealizované aktivity 2018
"Chceme byť nielen konkurencieschopní a dôveryhodní, ale aj osožní pre spoločnosť."
Uskutočnila sa Medzinárodná konferencia o spoločenskej zodpovednosti
Jednou z aktivít CVZP je organizovanie medzinárodných konferencií a seminárov v oblasti spoločenskej zodpovednosti organizácií, ktoré sme organizovali na základe požiadavky iných organizácií.
Zámerom CVZP bolo už dávnejšie zorganizovať vlastnú konferenciu a tým odštartovať sériu stretnutí s osobnosťami a zaujímavými ľuďmi v oblasti spoločenskej zodpovednosti organizácií vo verejnej správe. Táto téma je našou srdcovkou a vidíme v nej veľký priestor na rozvoj a šírenie dobrých praktík a tým skvalitnenie života všetkých občanov.
Motto konferencie: "Chceme byť nielen konkurencieschopní a dôveryhodní, ale aj osožní pre spoločnosť." Cieľom dvojdňovej konferencie o spoločenskej zodpovednosti bolo zvýšiť povedomie verejnosti a predovšetkým pracovníkov verejnej správy o spôsoboch uplatňovania princípov a prístupov k spoločenskej zodpovednosti zo strany organizácie tak, aby bola preukázaná jej užitočnosť pre ľudí, okolie a celú spoločnosť. Partner konferencie, Trnavská univerzita v Trnave, bola garantom vysokej úrovne a nadmieru spokojných účastníkov konferencie. Veľká vďaka patrí najmä veľkej podpore samotného rektora univerzity prof. doc. JUDr. Mareka Šmída, PhD., ktorý je príkladom spoločensky zodpovedného človeka svojim prístupom a konaním aj v profesijnej oblasti.
Konferenciu otvoril podpredseda Trnavského samosprávneho kraja Mgr. Marek Neštický, ktorý si vzápätí so záujmom vypočul niektoré prednášky a ako priznal, sú pre neho veľkou inšpiráciou pre prácu.
Prvý deň konferencie predniesli svoje príspevky naši kolegovia a priatelia z Českej republiky. S veľkou zanietenosťou odprezentovali najlepšie praktiky vo svojej organizácií v oblasti spoločenskej zodpovednosti a informovali o Cene hejtmana CSR. Ďalším zaujímavým príkladom boli i spomienky a dobré príklady Tomáša Baťu, ako vizionára a neprekonanej osobnosti v prístupoch k spoločenskej zodpovednosti organizácií. Prvý deň sme ukončili interaktívnou prednáškou o imaginácii manažéra aj s praktickou ukážkou predstavivosti, ktorá je dôležitá pri kreativite a inováciách, ktoré prispievajú ku kvalite života. Večer patril exkurzii po Trnave predstavením výnimočného projektu slovenského filantropa p. M. Trnku: Nádvorie (Malý Berlín). Spoločenský večer spestrili muzikáloví herci divadla Nová Scéna Bratislava - Romanka Dang Van a Róbert Halák.
Druhý deň konferencie boli prezentované najlepšie praktiky organizácií verejnej správy a domovov sociálnych služieb v oblasti spoločenskej zodpovednosti. Celé doobedie sa nieslo v priateľskej atmosfére a veľmi živou diskusiou a inšpiratívnymi podnetmi. Záverom sme skonštatovali, že sa odštartovala podnetná téma, ktorá nachádza odozvu vo všetkých typoch organizácií.